(দিনাজপুর২৪.কম) আগামী ২২ মে বা ১৪ শাবান রবিবার বাংলাদেশে পবিত্র শবেবরাত পালিত হবে। ইসলামিক ফাউন্ডেশনের বায়তুল মোকাররম সভাকক্ষে অনুষ্ঠিত জাতীয় চাঁদ দেখা কমিটির সভায় এ সিদ্ধান্ত হয়। ইসলামিক ফাউন্ডেশন জানায়, গতকাল বাংলাদেশের আকাশে হিজরি সনের শাবান মাসের চাঁদ দেখা যায়নি। ফলে আজ রবিবার রজব মাস ৩০ দিন পূর্ণ করে আগামীকাল ৯ মে সোমবার শাবান মাস গণনা শুরু হবে। সে মোতাবেক আগামী ১৪ শাবান বা ২২ মে রবিবার দিবাগত রাতে সারা দেশে পবিত্র লাইলাতুল বারাত পালিত হবে। জাতীয় চাঁদ দেখা কমিটির সভায় সভাপতিত্ব করেন ধর্মবিষয়ক মন্ত্রণালয়ের যুগ্ম-সচিব মো. আমজাদ আলী। অতিরিক্ত প্রধান তথ্য কর্মকর্তা মোহাম্মদ ইসতিয়াক হোসেন, ইসলামিক ফাউন্ডেশনের সচিব মো. অহিদুল ইসলাম (যুগ্ম-সচিব), মন্ত্রিপরিষদ বিভাগের উপসচিব শাফায়াত মাহবুব, ওয়াক্ফ প্রশাসক ফয়েজ আহমেদ ভূঁইয়া, ঢাকা জেলার অতিরিক্ত জেলা প্রশাসক (সার্বিক) মো. মজিবুর রহমান, বাংলাদেশ আবহাওয়া অধিদফতরের উপ-পরিচালক মো. আবদুর রহমান, স্পারসোর সিএসও মো. শাহ আলম, সরকারি মাদ্রাসা-ই-আলিয়ার উপাধ্যক্ষ মুহাম্মদ আবদুর রশীদ, বায়তুল মোকাররম জাতীয় মসজিদের সিনিয়র পেশ ইমাম মুহাম্মদ মিজানুর রহমান, চকবাজার শাহী জামে মসজিদের খতিব মাওলানা শেখ নাঈম রেজওয়ান প্রমুখ সভায় উপস্থিত ছিলেন। – ডেস্ক